10. การควบคุมภายใน

คณะกรรมการบริษัท และคณะกรรมการตรวจสอบเป็นผู้ตรวจสอบระบบการควบคุมภายในเรื่องต่างๆ
เช่นระบบการบริหารด้านการเงิน เปรียบเทียบผลการดำเนินงานของบริษัทกับกลยุทธ์ และเป้าหมาย
การปฏิบัติ ให้สอดคล้องกับกฎหมายและระเบียบ
โดยบริษัทมีหน่วยงานตรวจสอบภายในที่จะทำการทดสอบความถูกต้องของข้อมูลรวมถึงการดูแลการเก็บรักษาและการใช้งานทรัพย์สิน
ประเมินความเพียงพอและประสิทธิภาพของระบบควบคุมภายในของระบบงานต่างๆ
พร้อมด้วยการวางแผนการตรวจสอบและติดตามให้มีการปฎิบัติตามแผนโดยมีจุดประสงค์เพื่อให้การดำเนินงานของบริษัทมีประสิทธิภาพและประสิทธิผล
นอกจากนี้
บริษัทได้จัดให้มีหน่วยงานตรวจสอบภายในเพื่อควบคุมความเสี่ยงทั้งในระดับองค์กรและระดับหน่วยงาน

คณะกรรมการบริษัท เป็นผู้รับผิดชอบเกี่ยวกับงบการเงิน
สารสนเทศทางการเงินของบริษัทและบริษัทย่อยและการรายงานทางการเงินในรายงานประจำปี
งบการเงินของบริษัทจะได้รับการตรวจสอบจากผู้สอบบัญชีว่าถูกต้องตามที่ควรในสาระสำคัญ
ตามมาตรฐานบัญชีที่เป็นที่ยอมรับในประเทศไทย
มีการเปิดเผยข้อมูลที่สำคัญและเพียงพอในงบการเงินและหมายเหตุประกอบงบการเงินในรายงานประจำปีของบริษัท
ด้วย

คณะกรรมการบริษัท
ยังมีความรับผิดชอบในการจัดรักษาไว้ซึ่งระบบภายในที่มีประสิทธิภาพเพื่อสร้างความมั่นใจอย่างมีเหตุผลในส่วนที่เกี่ยวกับงบการเงินว่ามีการบันทึกข้อมูลอย่างถูกต้องและสมบูรณ์
มีการดูแลการเก็บรักษาและการใช้งานของทรัพย์สิน
และเพื่อเป็นการป้องกันการปฏิบัติโดยมิชอบหรือทุจริตใดๆในธุรกิจ ทางคณะกรรมการบริษัท
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3 ท่าน
เพื่อให้ควบคุมดูแลให้บริษัทมีระบบรายงานทางการเงินและระบบการตรวจสอบที่มีประสิทธิภาพ

ในการประชุมคณะกรรมการบริษัทครั้งที่ 3/2550 เมื่อวันที่ 20 มีนาคม 2550
ซึ่งมีคณะกรรมการตรวจสอบทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของบริษัท
โดยการซักถามข้อมูลจากฝ่ายบริหารสรุปได้ว่า
จากการประเมินระบบควบคุมภายในของบริษัทในด้านต่างๆ 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฎิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบติดตาม

คณะกรรมการบริษัท มีความเห็นว่า
ในสภาพปัจจุบันมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการ
กลต. โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่
กรรมการ ผู้บริหารและบุคคลที่เกี่ยวข้องกับบุคคลดังกล่าว
บริษัทมีระบบการควบคุมภายในที่รัดกุมและเพียงพอ
สำหรับการควบคุมภายในหัวข้ออื่นของระบบควบคุมภายใน คณะกรรมการเห็นว่า
ปัจจุบันมีการควบคุมภายในที่เพียงพอแล้ว

รายงานของคณะกรรมการตรวจสอบ

เรียน ท่านผู้ถือหุ้น

ในรอบประกอบการปี พ.ศ. 2550 คณะกรรมการตรวจสอบซึ่งประกอบด้วยกรรมการอิสระ
ผู้มิได้มีหน้าที่บริหารบริษัท รวม 3 ท่าน
ได้ประชุมเพื่อกำกับดูแลตรวจสอบในหน้าที่รับผิดชอบตามข้อกำหนด รวมทั้งสิ้น 4 ครั้ง
โดยมีคณะผู้สอบบัญชีรับอนุญาต, ผู้ตรวจสอบภายใน, เจ้าหน้าที่ฝ่ายบัญชีและการเงิน
และผู้บริหารของบริษัทฯ เข้าร่วมประชุมด้วยทุกครั้ง

ที่ประชุมได้พิจารณาสอบทานงบบัญชีการเงินรายไตรมาส และงบการเงินรวมประจำปี พ.ศ. 2550
ร่วมกับคณะผู้สอบบัญชีรับอนุญาตในประเด็นที่เป็นสาระสำคัญเกี่ยวกับรายงานทางการเงิน
และในปีนี้ได้ตรวจสอบการควบคุมระบบสารสนเทศสำหรับการบัญชีและการบริหารของบริษัทฯ
เพิ่มเติมขึ้นอีก เพื่อยืนยันความถูกต้องของข้อมูลทางการเงินและบัญชี
ในส่วนการปฏิบัติตามข้อกำหนดและกฎหมายที่เกี่ยวข้องนั้นในปี พ.ศ. 2550
มีการเปลี่ยนแปลงในมาตรฐานการบัญชีใหม่ที่เกี่ยวกับงบการเงินรวม และบัญชีเงินลงทุนในบริษัทย่อย
โดยเฉพาะเรื่องมาตรฐานการบัญชีฉบับที่ 44 (ปรับปรุง 2550)
ทำให้ต้องเปลี่ยนแปลงวิธีการบันทึกบัญชีในปี พ.ศ. 2550 และมีผลให้บริษัทฯ
ต้องปรับปรุงงบการเงินเฉพาะของบริษัทฯ สำหรับปี พ.ศ. 2549
ที่แสดงเปรียบเทียบในงบการเงินสำหรับปี พ.ศ. 2550 ขึ้นใหม่
เพื่อให้เกิดความถูกต้องเชื่อถือได้ตามหลักการบัญชีอันเป็นที่รับรองและมีข้อมูลเปิดเผยที่เหมาะสม

นอกจากนี้ที่ประชุมได้พิจารณารายงานผลการตรวจสอบภายในและการติดตามวัดผลที่ได้ดำเนินตามแผนการตรวจสอบภายในตลอดปี
พ.ศ. 2550 ซึ่งได้ดำเนินไปอย่างต่อเนื่องตามแผนงาน
และเป็นผลให้การตรวจสอบส่วนบริหารกิจการ มีประสิทธิภาพสูงขึ้นเป็นลำดับและได้ข้อมูลต่าง ๆ
จากการตรวจสอบที่จะเป็นประโยชน์ต่อฝ่ายบริหารฯ ในการแก้ไขปัญหาต่าง ๆ
ได้เหมาะสมตามที่ปรากฏจริง
คณะกรรมการตรวจสอบจึงได้นำส่งรายงานการประชุมของคณะกรรมการตรวจสอบทุกครั้งเสนอต่อคณะกรรมการบริษัทฯ
เพื่อให้ได้รับทราบและเป็นข้อมูลสำคัญเพื่อการบริหาร

คณะกรรมการตรวจสอบได้พิจารณาสรรหาผู้สอบบัญชีรับอนุญาตที่เหมาะสม สำหรับปี พ.ศ. 2551
และมีความเห็นว่า บริษัท สำนักงาน เอินส์ท แอนด์ ยัง จำกัด
ซึ่งได้เป็นผู้สอบบัญชีรับอนุญาตของบริษัทฯและบริษัทในเครือในปีที่ผ่านมา
เหมาะสมที่จะได้เป็นผู้สอบบัญชีของบริษัทสำหรับปี 2551 ต่อไปอีกวาระหนึ่ง
จึงได้นำเสนอความเห็นนี้ต่อคณะกรรมการบริษัทฯ
เพื่อดำเนินการขออนุมัติจากผู้ถือหุ้นในการประชุมใหญ่สามัญประจำปีครั้งต่อไป

ประธาน คณะกรรมการตรวจสอบ

นายแพทย์ทองดี ชัยพานิช

คณะกรรมการตรวจสอบ

พลโท นายแพทย์ สุปรีชา โมกขะเวส

นางอุบล จิระมงคล

12 มีนาคม 2551